**NOTĂ INFORMATIVĂ**

**la proiectul Strategiei de Dezvoltare a Sistemului Statistic Naţional 2016-2020   
și a Planului de acțiuni privind implementarea acesteia**

Strategia de Dezvoltare a Sistemului Statistic Naţional (SD SSN) 2016-2020 vine să susțină întărirea și recunoașterea rolului statisticii oficiale în societate, ca un prim demers esențial ce acoperă întregul sector statistic național şi propune obiective şi măsuri de ordin strategic pentru sporirea capacităților sistemului de a face față la solicitările crescînde de date statistice oficiale la nivel național și internațional.

Sistemul Statistic Naţional (SSN) al Republicii Moldova, reprezintă cadrul cuprinzător al tuturor activităţilor statistice ce se desfășoară în Republica Moldova, avînd Biroul Naţional de Statistică în calitate de principal producător de statistici oficiale şi de coordonator al SSN, incluzînd și alți producători de statistici oficiale, care, împreună, contribuie la producerea şi promovarea statisticilor necesare utilizatorilor de date statistice, aceștia din urmă fiind, de asemenea, componentă a sistemului menționat.

SSN are scopul să asigure date şi informaţii statistice credibile, relevante, corecte, imparţiale şi oportune, necesare societăţii în ansamblul ei şi tuturor categoriilor de utilizatori de date statistice în parte; este chemat să sprijine informațional procesele de formulare de politici și opţiuni pertinente; urmărire a progresului acestor politici; comparabilitate la nivel internațional; cercetare și dezbateri publice, etc.

SD SSN a fost elaborată în mod participativ, colaborativ și coordonat, astfel încât toți membrii SSN au fost implicați în proces, de la analiza situației curente pînă la determinarea obiectivelor și măsurilor în perspectiva anului 2020 pentru a răspunde cantitativ şi calitativ cerinţelor crescânde de date ale conducerii politice şi administrative, dar și a societății civile. Procesul de elaborare, a avut la bază metodologii și bune practici internaționale privind dezvoltarea strategică a statisticilor naționale și specificațiile dictate de cadrul legal existent în Republica Moldova privind elaborarea documentelor strategice, și s-a desfăşurat prin asumarea de către Biroului Naţional de Statistică a rolului de iniţiator şi lider al procesului.

Republica Moldova s-a orientat spre realizarea obiectivelor care decurg din condiţiile asumate în cadrul Acordului de Asociere semnat cu Uniunea Europeană, ceea ce determină implicit și începutul unei noi etape de dezvoltare a Sistemului Statistic Naţional al Moldovei. Aceasta este marcată, pe de o parte, de continuarea procesului de armonizare al SSN cu Acquis-ul statistic comunitar, şi, pe de altă parte, de obiectivele strategice şi ţintele de dezvoltare ale ţării în următorii ani. Perspectiva atingerii obiectivelor strategice la orizontul anului 2020 are ca fundament activităţile desfăşurate de către BNS și SSN în contextul priorităţilor anilor anteriori (2004-2015). Semnificativ în acest sens este faptul că SSN al Republicii Moldova s-a raliat, prin cadrul legal şi normele de funcţionare, prin iniţierea procesului de preluare şi aplicare a Acquis-ului statistic comunitar (cadrul legal, sistem de indicatori, metodologii statistice, etc.), la principiile fundamentale ale ONU cu privire la Statistica Oficială, şi la Codul Bunelor Practici al Statisticilor Europene.

Procesul de elaborare a Strategiei de Dezvoltare a Sistemului Statistic Naţional a fost iniţiat în decembrie 2014 prin intermediul grupurilor tematice de discuţii organizate cu utilizatorii de date statistice, furnizorii de date administrative, precum şi partenerii de dezvoltare. Discuţiile au avut ca scop scoaterea în evidenţă a cerinţelor principale faţă de statistica oficială, a necesităţilor statisticii oficiale faţă de datele administrative, precum şi anticiparea solicitărilor viitoare faţă de întreg sistemul statistic naţional.

Strategia urmează a trasa direcţiile prioritare de dezvoltare pentru perioada 2016-2020, precum şi rezultatele principale care urmează a fi atinse atît de către Biroul Naţional de Statistică cît şi de către celelalte instituţii care produc statistica oficială. Printre beneficiarii direcţi ai Strategiei de Dezvoltare a Sistemului Statistic Naţional şi a rezultatelor acesteia se numără toate organele administraţiei publice centrale şi locale, care folosesc statistici pentru decizii informate, cercurile academice, agenţii economici şi mass-media iar printre beneficiarii indirecţi pot fi consideraţi toţi cetăţenii Republicii Moldova şi partenerii de dezvoltare, atît a ţării cît şi a Biroului Naţional de Statistică.

Pentru prima dată, proiectul Strategiei de Dezvoltare a Sistemului Statistic Naţional pune accent pe consolidarea capacităţilor atît a Biroului Naţional de Statistică ca instituţie ce coordonează şi conduce activitatea statisticii oficiale la nivel naţional, cît şi a celorlalte instituţii care produc statistici oficiale.

**Misiunea Strategiei** constă în dezvoltarea unui Sistem Statistic Naţional durabil, care colectează, procesează și diseminează statistici oficiale obiective, credibile și la timp necesare pentru luarea/fundamentarea politicilor/deciziilor, cercetare, prognozare și informarea generală a societății.

**Obiectivele strategice** vizează:

• Statistica oficială aliniată la standardele de calitate internaționale;

• Procesele și serviciile statistice diversificate, dezvoltate și consolidate;

• Datele și informațiile statistice eficient diseminate și utilizate în societate;

• Sistem Statistic Național consolidat sub aspect organizațional, operațional și funcțional;

• Rolul consolidat de coordonator pentru Sistemul Statistic Național al Biroului Național de Statistică.

Biroul Naţional de Statistică şi celelalte instituţii implicate în producerea de statistici oficiale (conform Legii cu privire la statistica oficială nr. 412 din 09.12.2004) cît şi instituţiile care furnizează datele administrative necesare pentru producerea de statistici oficiale vor implementa activităţile ce se regăsesc în Planul de Acţiuni pentru implementarea Strategiei de Dezvoltare a Sistemului Statistic Naţional cu suportul bugetar din Bugetul de Stat și cu susţinerea din partea partenerilor de dezvoltare printr-un management transparent, eficient şi reciproc benefic.

Director general Lucia SPOIALĂ